google/wiki40b huggingface dataset:
Reinken

Reinken (ka Reinecke, Reineke, Reinicke, Reinke, Reiniccus, Kuriljov; vene keeles Рейнеке) on Pommerist Stargardist pärit kaupmehe- ja aadlisuguvõsa.
Walter Kannemann

Walter Kannemann (sündinud 14. märtsil 1991 Concepción del Uruguays) on Argentina jalgpallur, kes mängib keskkaitsjana Brasiilia kõrgliiga klubis Grêmio ja Argentina jalgpallikoondises.
Ta alustas klubikarjääri Argentina klubis San Lorenzo, mille noorteakadeemiaga liitus ta 1999. aastal. Klubi põhimeeskonnas debüteeris ta 2010. aastal. 2013. aastal tuli ta klubiga Argentina meistriks. 2014. aastal võideti Lõuna-Ameerika klubide Copa Libertadores.
Aastatel 2015–2016 mängis ta Mehhiko kõrgliiga klubis Club Atlas.
2016. aastal liitus ta Grêmioga. Ta on klubiga võitnud 2016. aastal Brasiilia karikavõistlused, 2017. aastal Copa Libertadorese, 2018. aastal Lõuna-Ameerika superkarika ning 2018. ja 2019. aastal Rio Grande do Suli osariigi meistrivõistlused Campeonato Gaúcho.
Gaboni vapp

Gaboni vapp on Gaboni ametlik vapp. Vapp võeti kasutusele 15. juulil 1963.
Vapikilpi hoiavad kaks musta pantrit, kes sümboliseerivad rahvast kaitsva presidendi valvsust ja vaprust. Laev vapikilbi keskel sümboliseerib helge tuleviku suunas liikuvat Gaboni. Kuldsed ringid kilbi ülaosas tähistavad riigi rikkalikke maavarasid ning okuumeapuu kilbi taustal puidukaubandust.
Kilbi all on lint prantsuskeelse deviisiga Union, travail, justice ("Ühtsus, töö, õiglus"), kilbi kohal aga teine lint ladinakeelse kirjaga Uniti progrediemur ("Edeneme üheskoos").
Topoloogiline ruum

Topoloogiline ruum on  üks matemaatika põhimõisteid,   eukleidilise ruumi ja meetrilise ruumi üldistus.  Topoloogilistele ruumidele üldistuvad ka paljud matemaatilise analüüsi mõisteid, sealhulgas koonduvus, pidevus ja sidusus. 
Topoloogilisi ruume uurib matemaatika haru üldtopoloogia. Seda mõistet kasutatakse paljudes teistes matemaatika harudes. 
Kui kontekstist on selge, et jutt on topoloogilisest ruumist, kasutatakse tihti lihtsalt sõna "ruum".

Definitsioon

Topoloogilist ruumi defineeritakse mitmel ekvivalentsel moel. Levinuima definitsiooni puhul võetakse algmõisteks lahtise hulga mõiste.

Triviaalne topoloogia ja diskreetne topoloogia

Olgu  mistahes mittetühi hulk. Siis  on topoloogia hulgal . Seda topoloogiat nimetatakse triviaalseks topoloogiaks hulgal . Tegu on nõrgima topoloogiaga hulgal .
Samamoodi on mistahes mittetühja hulga  korral hulk  (hulga  kõigi alamhulkade hulk) topoloogia hulgal ; teda nimetatakse diskreetseks topoloogiaks hulgal . Ilmselt on tegu tugevaima topoloogiaga hulgal .
Joensuu linn

Ajalugu

Joensuu asutati Vene tsaari Nikolai I poolt aastal 1848. 19. sajandil oli Joensuu tööstus- ja kaubanduslinn. Kui 1860. aastal anti linnale eriõigused, hakkasid arenema kohalikud saekaatrid. Ehitati Saimaa kanal. Nõnda hõlbustus kaubandus Põhja-Karjala, Peterburi ja Kesk-Euroopa vahel. 19. sajandi lõpus oli Joensuu Soome üks suurimaid sadamalinnu.
Viimaste aastakümnete jooksul on põllumajanduslinnast arenenud maakonna tähtis keskpunkt.
1954. aastal liideti linnaga Pielisensuu vald, 2005. aastal Kiihtelysvaara ja Tuupovaara vald ning 2009. aastal Eno ja Pyhäselkä vald.
Palivere laste- ja noortekodu

Palivere laste- ja noortekodu oli laste- ja noortekodu Lääne maakonnas Taebla vallas Vidruka külas endisaegse Palivere mõisa peahoones. 
1923 asutati Palivere lastekodu, mis mõisa peahoones tegutses kuni 1960. Seejärel tegutses sealsamas Palivere eriinternaatkool. 1994 loodi sealsamas Palivere laste- ja noortekodu. See asutus oli riiklik hoolekandeasutus, mida haldas Taebla vallavalitsus. Asutus lõpetas tegevuse 2013.
Pennsylvania raudteejaam

Pennsylvania raudteejaam, tuntud ka kui New York Penn Station või Penn Station, on New Yorgi peamine linnadevaheline raudteejaam ja kõige aktiivsem raudteejaam läänepoolkeral, mis teenindab rohkem kui 600 000 reisijat igal nädalapäeval alates 2019. aastast. Raudteejaam on lähedal Heraldi väljakule, Empire State Buildingile, Koreatownile ja Macy's Herald Square'ile. Täielikult maa-alune jaam asub Midtown South'is Madison Square Gardeni all, 7. ja 8. tänava vahel ning 31st Street ja 33rd Street tänavate vahel.
Federica Brignone

Federica Brignone (sündinud 14. juulil 1990 Milanos) on Itaalia mäesuusataja.
2011. aasta maailmameistrivõistlustel  Garmisch-Partenkirchenis võitis ta suurslaalomis hõbemedali.
2018. aasta taliolümpiamängudel Pyeongchangis võitis ta suurslaalomis pronksmedali.
Esimese etapivõidu maailma karikasarjas sai ta 24. oktoobril 2015 Söldenis suurslaalomis.
Kaišiadorys

Ajalugu

Esmakordselt mainitud 1590. aastal. Linn on saanud nime seal 16. sajandil elanud tatarlasest aadliku Chaišadari järgi. See nimi omakorda on araabia päritolu, tulenedes kahest sõnast – Hadži (Chadži) ehk Mekasse palverännaku sooritanud isik + Haidarehk lõvi.
Aastal 1871 hakkas Kaišiadoryst läbima Liibavi–Romno raudtee, Kaišiadorysi mõisa põllule rajati raudteejaam, mis kandis algselt lähedal asuva Jatkonysi küla järgi nime Jatkonysi raudteejaam. Hiljem valmis veel Kaunase suunas viiv raudtee ja asulast sai raudteesõlm. Aastal 1906 ehitati tekkinud asulasse kirik, Kaišiadorysist sai kohaliku kihelkonna keskus. Tol ajal oli asula leedukeelseks nimekujuks Kašedarai.
Esimest korda sai linn administratiivüksuse keskuseks 1915. aastal, kui ta oli Saksamaa poolt okupeeritud. 1920–1939 oli ta Trakai maakonna keskus (Trakai ise kuulus Poolale). Ühtlasi oli ta Leedu aladele jäävate Vilniuse piiskopkonna alade keskuseks, hiljem kujunes neist aladest Kaišiadorysi piiskopkond. Aastal 1923 rajati alevisse kliivabrik, aastal 1933 meierei. Umbkaudu sel ajal liideti aleviga ka Jatkonysi ehk Juodkonysi küla. Aastal 1926 oli alevi leedukeelseks nimekujuks Kaišedorys.
Aastal 1941 hukkasid Saksa okupatsiooniväed alevis elanud juudid. Kaišiadorys sai linnaõigused 1946. aastal.
Märjamaa

Ajalugu

Märjamaa alevi omavalitsuslik staatus kinnitati aastal 1991.
Vabariigi Valitsuse 11. juuli 2002. aasta määruse nr 228 "Haldusterritoriaalse korralduse muutmine Märjamaa valla (alevi), Märjamaa valla ja Loodna valla osas" alusel moodustati senise Märjamaa valla (alevi), senise Märjamaa valla ja senise Loodna valla baasil uus omavalitsusüksus Märjamaa vald. Märjamaa kui asula liigiks kehtestati alev. Märjamaa alevi ja Loodna valla sümbolid kuulutati kehtetuks.
Märjamaalt on pärit teatritegelane Hugo Murre, näitleja Arvi Hallik, mineraloog Enn Pärnama, kirjanik Arvo Valton, tehnikateadlased Ülo Rudi ja Kusta Rumma, laskur ja treener Jüri Talu, jurist Mihkel Oviir, korvpallur ja spordiarst Katrin Aasvee, poliitik ja laulja Aivar Riisalu, jurist Priidu Pärna, folklorist Liina Paales, teatrikunstnik Innari Toome ja pärimusmuusik Cätlin Mägi.
Mess (laevaruum)

Mess on laeva ühiskajut, mis on sisustatud söömiseks, aga ka ajaveetmiseks ja nõupidamisteks. 
Messiks võidakse nimetada ka merendusorganisatsiooni maismaarajatises paiknevat sama otstarbega ruumi, sööklat või tuba.

Kirjeldus

Messi kõrval või läheduses paikneb üldjuhul kambüüs ja sageli ka WC. Tavaliselt ei ole messis statsionaarseid koikohti.
Messis võivad kehtida omad viisakus- või söögiajakombed sõltuvalt laeva või mereorganisatsiooni traditsioonidest. Näiteks, et söömist võib alustada alles pärast kapteni või vanema laevaohvitseri (allohvitseride või meeskonna messis vanema pootsmani) saabumist või lauda istumist või on osa istekohti jaotatud ametite järgi. Ent paljudel laevadel on ka Rootsi lauaga mess ning pole kindlaid söögiaegu. 
Messi suurus ja kohtade arv sõltub laevapere (meeskonna) suurusest, kuid võimalusel planeeritakse ja sisustatakse mess nii, et korraga mahuks sinna istuma või sööma vähemalt umbes pool laevaperet. Suurematel sõjalaevadel ja tsiviillaevadel võib olla eraldi ohvitseride, allohvitseride ja meeskonna (madruste) mess. Sel juhul on ohvitseride mess traditsiooniliselt kõige luksuslikuma ja meeskonna oma kõige lihtsama interjööriga.
Justin Ingram

Justin Durel Ingram (sündinud 21. jaanuaril, 1985 Lansingis Michigani osariigis USA-s) on Ameerika elukutseline korvpallur. 
Amatöörina nimetati ta keskkooliõpilasena Lansingi linna aasta mängijaks. Hiljem õppis Toledo Ülikoolis.  
Kolledžis paistis ta korduvalt silma, pälvides muuhulgas auhinna Mid American Conference Freshman of the Year ning pääsedes mitmesse valikmeeskonda. 
Pärast Toledo Ülikooli lõpetamist 2007. aastal alustas Ingram Prantsusmaal elukutselise korvpalluri karjääri. Kahe esimese hooaja jooksul viis Ingram oma meeskonnad võistluste poolfinaali. Praegu mängib ta Eestis Tartu Ülikooli korvpallimeeskonnas.
Reina mõis

Reina mõis, ka Salli mõis (saksa keeles Saltack) oli rüütlimõis Pöide kihelkonnas Saaremaal. Nüüdisajal jääb kunagine mõis Saaremaa valla territooriumile Saare maakonnas.

Ajalugu

Reina mõisa on esmakordselt mainitud 1464. aastal (Saletacken). Keskajal kuulus mõis Elme aadlisuguvõsa valdusse.
Aastail 1537–1723 kuulus mõis Treidenite omandusse, kelle järgi sai mõis ka oma eestikeelse nime. Hiljem vahetusid mõisa omanikud tihedalt, kuni 1769. aastal läks Reina mõis Buhrmeisterite omandusse. 
1914. aastal kuulus mõisale 519,66 hektarit mõisamaad, 782,78 ha talumaad, Välja mõis (Niethof), Kahutsi küla.
Mõisa viimane võõrandamiseelne omanik oli Helena von Buhrmeister. Mõisasüda jäi Buhrmeistrite kätte 1939. aastani.
1909. aastal kuulus mõis Uuemõisa valda, 1939. aastal kuulus endine Reina mõisasüda uude Pöide valda.

Mõisakompleks

Väike kivist ühekorruseline peahoone rajati ilmselt 19. sajandi alguses. Nüüseks on hoonest säilinud varemed.
Säilinud on üksikud kõrvalhooned ümberehitatud kujul.
Kostroma oblasti lipp

Kostroma oblasti lipp on Venemaa haldusüksuse Kostroma oblasti lipp.
Lipp võeti ametlikult kasutusele 28. aprillil 2006.

Lipu kirjeldus

Kostroma oblasti lipuks on ristkülikukujuline kangas, mis on jagatud vertikaalselt kolmeks väljaks. Varda- ja lehvipoolne väli on punased ning kumbki moodustab lipu pikkusest 1/4, keskmine väli on aga sinine ning selle keskel on Kostroma oblasti vapilt pärit kollane laev. Laeva pikkuseks on 1/3 lipu pikkusest ja kõrguseks 1/2 lipu laiusest.
Lipu laiuse ja pikkuse suhe on 2:3.

Kostroma oblasti lipp aastatel 2000–2006

Kostroma oblasti lipuks aastatel 2000–2006 oli ristkülikukujuline kangas, mis oli jagatud vertikaalselt kaheks väljaks. Vardapoolne väli, mis moodustas 1/8 lipu laiusest oli sinine ning lehvipoolne väli punane. Kanga keskel oli värviline Kostroma oblasti vapp, mille kõrguseks oli 1/3 lipu laiusest. Lipp sarnanes oma värvide paigutuselt Vene NFSV lipuga.
Ametlikult kinnitati see lipp 19. oktoobril 2000 ning oli kasutusel kuni uue lipu kinnitamiseni.
Poogen (portaal)

Poogen (ka Poogen.ee) on Eesti kirjandusportaal, kus peamiselt amatööridest autorid avaldavad oma loomingut.
Portaal pakub nii võimalust kirjandusteoseid avaldada kui ka neid hinnata ja tekstide üle diskuteerida. 2011. aastast ilmub Poognas ka e-ajakiri Kratt.
Nime Poogen on tõlgendatud akronüümina sõnadest Pole Oluline Olla Geenius, Et Näha. Portaali algataja ja eestvedaja on Madis Mätlik.
Poogna eelkäijaks võib pidada 2000. aastal Heiki Vilepi loodud kirjandusportaali KLOAAK.
Luksemburgi Eesti Kool

Luksemburgi Eesti Kool on Luksemburgi pealinnas Luxembourgis tegutsev kool, kus õpetatakse muu hulgas eesti keelt, kultuuri, kirjandust, ajalugu. Kooli õppetöö toimub üks kord kuus nädalavahetusel. 
Kooli eestvõttel antakse välja ajalehte Mõnikord.
Friedrich August Kekulé

Friedrich August Kekulé von Stradonitz (7. september 1829 Darmstadt – 13. juuli 1896 Bonn) oli saksa organokeemik, orgaaniliste ühendite struktuuri teooria üks rajajaid.
Ta oli professor Gentis (1858–1865) ja Bonnis.
August Friedrich Kekulé (hiljem August Friedrich Kekulé von Stradonitz) oli pärit ühe Böömimaa aadlisuguvõsa tšehhi liinist. Tema isa oli ülemsõjanõunik ja roosikasvataja.
Kekulé uuris mitmesuguseid süsinikuühendeid, eriti benseeni, mille struktuuriks ta oletas süsinikuringi. Aastal 1857 esitas Kekulé oletuse, et süsinik on neljavalentne.
Ta kirjutas, et benseenimolekuli ringikujulisuse avastas ta pärast unenägu, milles madu hoidis oma sabast ringi. Seda und nägi ta pärast seda, kui oli aastaid uurinud süsinik-süsiniksidemete loomust. Kekulé väitis, et on lahendanud probleemi, kuidas süsinikuaatomid saavad olla üheaegselt sidemes kuni nelja teise aatomiga.
Kuigi Kekulé väited avaldati ja võeti omaks, jõudis tema biograaf 1920. aastate alguses järeldusele, et Kekulé arusaam süsiniksideme põhinemisest neljavalentsusest põhines Archibald Scott Couperi (1831–1892) varasematel uuringutel. Peale selle oli saksa keemik Josef Loschmidt (1821–1895) benseeni tsüklilist struktuuri postuleerinud juba 1862. aastal, kuigi ta polnud seda tõestanud.
Frey (Liivimaa aadlisuguvõsa)

Ajalugu

Freyd võisid olla pärit Saaremaalt, kus üks neist oli mõisaomanik. Viimase poeg Johann Gustav Frey (suri pärast 1795) oli Liivimaal Vana-Kuuste mõisa rentnik. 1795. aasta 22. augustil (vkj) omandas ta Püha Rooma keisrilt aadlidiplomi (rüütel). Tema pojast Peter Heinrich von Freyst (1757−1833) sai vaimulik ja ta teenis ligi 50 aastat Püha pastorina (1785−1833). Kuna tema meessoost järeltulijad surid noorelt, oli ta oma suguvõsa viimane esindaja.
Kaitseliidu Põlva malev

Ajalugu

Põlva malev asutati 1990. aasta 3. aprillil. Toonaste Eesti NSV rajoonide piiridesse asutatud üksusi nimetati Kaitseliidu taasasutamise ajal Kaitseliidu ülema Kalle Elleri tahtel lipkondadeks.
Enne Teist maailmasõda tegutsesid praeguse Põlva maakonna territooriumil Kaitseliidu Võrumaa maleva Põlva malevkond ja Kanepi malevkond; Räpina malevkond ja Vastse-Kuuste malevkond kuulusid Kaitseliidu Tartumaa malevasse ning Värska malevkond kuulus Kaitseliidu Petseri maleva koosseisu.
Püha Johannese Kool

Püha Johannese Kool on 2013. aastal Tallinnas avatud kristlik erakool.  
Kool tegutseb riikliku õppekava alusel. 
Moskva Patriarhaadi Eesti Õigeusu Kirikuga, täpsemalt Nõmme Ristija Johannese kirikuga seotud kooli esimeses klassis alustas septembris 2013 õpinguid 33 last.  
Koolis komplekteeritakse üldjuhul igal aastal üks esimene poiste ja üks esimene tüdrukute klass. 
Sarnaselt Vanalinna Hariduskolleegiumiga alustatakse juba esimeses klassis süvendatud inglise keele õpet õde Mary Vénardi keelekümblusmeetodil. 
Kool tegutseb aadressil Siili 14. Kooli direktor on Liivika Simmul.
Püha Johannese Kool on ühingu Eesti Kristlike Erakoolide Liit liige.
T. G. Ševtšenko (1991)

Ajalugu

Kiil pandi laevale tehasenumbriga 303 Elbewerft Boizenburg GmbH laevatehases ning laev anti Hersonis asuvale Dnepri Laevakompaniile (DRPile) üle 1991. aastal. Dnepri Laevakompanii MGO UkrRetšFlot (ПО Главречфлот, Межотраслевое государственное объединение Укрречфлот) ja hiljem eraettevõte ASK UkrRetšFlot on kasutanud laeva 2010. aastani Dnepril ja Mustal merel liinil Kiiev-Sevastopol-Odessa-İstanbul (Türgi) ning Kiievisse tagasi. 2003. aastal alustati reise marsruudil Constanța-Ust Dunaisk (Doonau jõesuu) sadam (Vilkovo)-Jalta-Herson-Zaporižžja-Dnipro-Rostov Doni ääres-Iljevkа-Volgograd-Saratov-Nižni Novgorod-Tšeboksarõ-Jaroslavl-Peterburi-Kiži ja tagasi. Laeva kapten (seisuga 2003) oli Anatoli Kot.
Ukraina raske majandusliku seisukorra tõttu müüdi laev Kasahstani transpordiettevõttele TOO "Kaspii Ak Želken". Alates 2010. aasta novembrist sõidab T. G. Ševtšenko Kasahstani lipu all Aktau kodusadamast ja seda kasutatakse aastail 2011-2012 hotellina Kasahstani Kurmangazõ naftaleiukohas.
Lenduvus

Lenduvus on mingi aine (keemilise ühendi) omadus, mis näitab, kui kergesti see aine aurustub. Lenduvus näitab molekulide või aatomite võimet eralduda vedelikust või tahkest ainest. Mingil kindlal temperatuuril ained, millel on kõrgem aururõhk, aurustuvad kergemini. Aine aururõhk on tema auru rõhk tasakaaluolekus vedelfaasiga või tahke faasiga.
Vedelike korral nende keemistemperatuur normaalrõhul vastab temperatuurile, mille juures selle vedeliku aururõhk on võrdne atmosfääri rõhuga normaaltingimustel. Aine lenduvus on seda suurem, mida madalam on tema keemistemperatuur. Vedelike korral on need mõisted vahetult seotud ja kvantitatiivne näitaja on keemistemperatuur.
Tavaliselt räägitakse ainete lenduvusest seoses vedelikega, kuid sama mõiste iseloomustab ka tahkeid aineid, mis on võimelised otseselt tahkest olekust üle minema gaasifaasi. Sel juhul on tegu sublimeerumisega: näiteks kuiv jää (süsinikdioksiid), ammooniumkloriid, naftaliin, jood jt.
Suhteline lenduvus näitab vedelike segu korral ühe komponendi aururõhku teise komponendi aururõhu suhtes. Seda karakteristikut kasutatakse tööstuslike destillatsiooniseadmete projekteerimisel. See näitab kui hästi saab kergemini lenduvat komponenti segust destillatsioonil eraldada.
Mõistet lenduvad orgaanilised ühendid (volatile organic compounds, VOCs) kasutatakse nii looduslike (näiteks lõhnaained, eeterlikud õlid) kui ka tööstuslike (näiteks lenduvad naftasaadused, formaldehüüd) keemiliste ühendite kohta, mis suhteliselt kergesti aurustuvad atmosfääri.
Taimede ürdid, õied ja viljad on enamasti iseloomuliku lõhnaga, mis tuleneb taimele spetsiifiliste lenduvate ühendite komplekti eraldumisest õhku.
Hamanni mõis

Hamanni mõis (Hāmaņa muiža) on endine mõis Lätis Riia linnas Āgenskalnsi asumis; selle peahoone asub aadressil Slokas ielā 41. Mõisa peahoone on arhitektuurimälestisena kaitse all.
Aastal 1874 omandas Zasa mõisale kuulunud paberivabriku hooned ja krundi traadivabrik (Westfälische Drahtindustrie, ka Rigaer Drahtindustrie). Seda asus juhtima Aachenist pärit Karl Hermann Rahlenbeck. Ta lasi ka variku juurde ehitada omale elumaja, mille juures asuvatest maadest kujunes Hamanni mõis. Mõisa häärber valmis aastal 1886. Mõis sai oma nime selles piirkonnas varem asunud Hamanni tänava järgi, mis omakorda sai oma nime filosoof Johann Hamannilt. XX sajandi alguses tegutses mõisa juures väike pliiatsivabrik, samuti asus seal pudupood. Esimese maailmasõja ajal, aastal 1917, tehti peahoonele juurdeehitis, kus avati 300 kohaga kino "Komētas". Mõisal oli ka oma elektrigeneraator. Aastal 1922 ostis mõisa Riia börsi komitee liige Zāmuels Zakss. Pärast tema surma ehitati mõisa juurde poehoone, mis valmis aastal 1934. Teise maailmasõja järel asusid peahoones korterid. 
Häärberit ehtisid tornid, sambad ja veranda. Lisaks eelpool mainitud hoonetele asusid selle juures varem veel väike teenijatemaja ja tall-tõllakuur.
Hoone kuulub Riia linnale. Aastal 1999 sõlmis linn kahekümne viieks aastaks rendilepingu alkoholi hulgimüügiga tegeleva firmaga SIA "Mono". Rendilepingus oli sees tingimus, et hoone tuleb rekonstrueerida. Aastal 2007 hoone põles ja tekkinud kahjustustega tegelemine osutus firmale üle jõu käivaks ülesandeks. Nii alustas linn aastal 2009 kohtuprotsessi rendilepingu lõpetamiseks. Linn võitis kohtuprotsessi aastal 2012.
Suupilli tänav

Suupilli tänav on tänav Rakvere linna idaosas, Roodevälja linnaosas .
Põhja-lõunasuunaline Suupilli tänav on 170 m pikkune. Ta saab alguse Narva tänavalt ja ning lõpeb Suupilli tänava ringteega. Kaugus Rakvere keskväljakust – Turu platsist, on linnulennul mõõdetuna ca 1,3-1,4 km. 
Tänav on moodustatud detailplaneeringu alusel, saanud oma nime 2007 aastal ja on kavandatud Vaala keskusele, mis on kaubanduskeskus, juurdesõiduks põhja poolt. Tänava ala on seni välja ehitamata ning katendita. Tänava idaküljel paikneb metallkonstruktsioonidel lao- ja tootmishoone.
Sõlg

Ajalugu

Sõlgede eelkäijateks peetakse rõivaste kinnitusnõelu, sirgeid pikki luust või puust ja hiljem metallist nõelu, mida kasutati neoliitikumis ja pronksiajal. Ladina keeles tähistab sama sõna fibula nii sääre-pindluud (mis võis olla rõivakinnitusnõela materjal varasemal ajal), nõela ja kui ka sõlge. Kõrgkeskajal asendas nööpkinnise kasutuselevõtt sõled kinnitusvahendeina, kuid need jäid püsima ehetena, paikkonniti kuni 20. sajandini ja tänapäevani välja.

Eesti sõled

Varaseim Eestist leitud sõlekatkend pärineb pronksiajast, selleks on üks pronkssõle fragment Tehumardi peitleiust, mis võib endast kujutada imporditud pronksi kogumit ja selle sõle kandmise kohta pole selget tõendust. Eelrooma rauaajast on pärit rida ehtenõelte leide, kuid mitte ühtegi sõlge.
Varaseimad Eestis kantud sõled on kaarsõled (silmiksõled, pahksõled, kärbissõled, profileeritud sõled jt) ja ketassõled, mida kanti alates rooma rauaajast. Rooma rauaaja teisest poolest pärinevad ligi paarkümmend peamiselt Virumaalt leitud hoburaudsõlge. Keskmisel rauaajal on kõige enam levinud tüübiks ambsõled. Keskmise rauaaja lõpul väheneb on sõlgede osakaal ehtenõelte kõrval märgatavalt, endiselt on kasutusel hoburaudsõlg. On leitud ka üksikuid kaugemalt pärit importvorme, nagu sõrmiksõlg, vähksõlg ja sümmeetriline sõlg. Nooremast rauaajast pärinevad põhiliselt hoburaudsõled, mille hulgas leidub hõbedast ja rikkaliku viimistlusega eksemplare. Hoburaudsõlgi kandis talurahvas 17. sajandini. Muinasaegsed hoburaudsõled olid rullotstega ja sageli raske, massiivse sõlekehaga, 12.–13. sajandi aardeleidudes leiduvad juba nuppotstega hoburaudsõled. Keskaja lõpu poole muutuvad hoburaudsõled õhemaks, kergemaks ja teostuselt robustsemaks.
Keskajast pärit uus sõletüüp, mis astus hoburaudsõle kõrvale, on rõngassõlg, mille erivormid on nurksõlg, tähekujuline sõlg, südasõlg, vitssõlg jt. Väikesi võrukujulisi vitssõlgi kanti kogu Eestis 13. sajandist alates kuni rahvarõivaste taandumiseni 19.-20. sajandil nii töörõivastel kui pidulikul riietusel. 13. sajandil ilmunud tüüp on ka südamekujulised sõled, mis kadusid Mandri-Eestist 18. sajandiks, kuid jäid Saaremaal krooni ja ripatsitega täiendatuna veel paarisajaks aastaks kasutusele. 16.–17. sajandil tuli rahva riietuses kasutusele suur, laia rõnga kujuline lame või kergelt kumer rõngassõlg, millest 18.–19. sajandi jooksul arenes eesti naiste kõige pidulikum rinnaehe, koonusja kujuga kuhiksõlg. Eriti suured mõõtmed saavutas kuhiksõlg Setumaal. 18. sajandil hakati mõnes paikkonnas kandma preese, mis ühe hüpoteesi järgi on edasiarendus tähekujulisest sõlest.
Eesti sõlgesid on põhjalikult uurinud kunstiteadlane Kaalu Kirme.
Tänapäeval on enamik eesti rahvarõivakostüümi juurde kuuluvaid sõlgesid tegelikult prossid, sõlenõel on neil jäigalt sõlesuu külge kinnitatud ja sõlekeha taga on hingega kinnitusnõel. Kuid tänapäeval tehakse ka arheoloogiliste leidude koopiaid riietel vm kandmiseks ja need on traditsioonilise kinnitusmehhanismiga.

Muud tähendused

Sõle kinnitusfunktsiooni tõttu on eesti keeles nimetatud sõleks ka muud kaht lahusolevat asja ühendavat ja kinnitavat detaili.
Hanelu mõis

Hanelu mõis (saksa keeles Hannela) oli Laagna mõisa karjamõis Vaivara kihelkonnas Virumaal.
Castro maakond

Castro maakond (Castro County) on maakond USA-s Texase osariigis. Geograafilised koordinaadid on 34° 32′ N, 102° 16′ W
Maakonna halduskeskus on Dimmitt.
Maakonna pindala on 2328 km², millest 3 km² moodustab veepindala.
Elanike arv oli 2010. aasta rahvaloenduse järgi 8062. Aastal 2000 oli elanike arv 8285.

Ajalugu

Castro maakond moodustati 1876. aastal Bexari maakonna osast. Maakond sai nime kindrali ja Texase koloonia asutaja Henri Castro järgi.
Samit Basu

Samit Basu (bengali keeles সমিত বসু; sündinud 14. detsembril 1979) on India kirjanik.
Ta elab ja töötab Delhis.
Tema sulest on ilmunud romaanid "The Simoqin Prophecies" (2004), "The Manticore's Secret" (2005) ja "The Unwaba Revelations" (2007), mis moodustavad "Mängumaailma" (viide raamatutes kirjeldatud jumalate mängule inimeste saatusega) triloogia (inglise "The GameWorld Trilogy"). 2010. aastal ilmus temalt kaks romaani: "Terror on the Titanic" ja "Turbulence".

Kirjanikutee

Basu kirjutas romaani "The Simoqin Prophecies" 22-aastaselt ning kui see aasta hiljem ilmus, sai temast üks tolle aja India nooremaid kirjanikke. Inglise keeles kirjutatud "The Simoqin Prophecies" on tõlgitud ka rootsi ja saksa keelde. Kõik kolm "Mängumaailma" sarja raamatut on Indias saanud laialdast tähelepanu, ent rahvusvaheline menu on jäänud kesiseks.
Romaanidele lisaks on Basu avaldanud lühijutte lastele ja artikleid ajakirjanduses ning kirjutanud tekste koomiksitele.
Mumbai Mirrori andmetel on käimas ettevalmistused romaani "Turbulence" filmiversiooni tegemiseks.